|  |  |
| --- | --- |
| Arkivsak-dok. | 22/04073-1 |
| Saksbehandler | Wenche Irene Aasland |
| Saksansvarlig | Wenche Irene Aasland |

|  |  |  |
| --- | --- | --- |
| **Saksgang** | **Møtedato** | **Saksnr.** |
| 1 Hovedutvalg for oppvekst og utdanning | 09.03.2022 | 10/22 |

# Saksframlegg

Justering av vedtekter for kommunale barnehager

## Rådmannens forslag til vedtak:

Drammen kommune sender forslag til endringer i §§ 5 og 6 i vedtekten til barnehager ut på høring slik det kommer frem i denne saken.

Elisabeth Enger

Rådmann

 Thomas Larsen Sola

 Kommunalsjef barnehage og skole

## Hensikt med saken

Hensikten med saken er å vedta at rådmannens forslag til justeringer i §§ 5 og 6 i gjeldende vedtekt for barnehagene kan sendes ut på offentlig høring.

## Sammendrag

Vedtekten for barnehagene i Drammen kommune ble vedtatt av hovedutvalg for oppvekst og utdanning 14.10.20. Rådmannen vurderer at det er behov for presiseringer i gjeldende vedtekt for barnehagene etter politisk behandling av barnehagestruktur i desember 2021. Rådmannen foreslår i denne saken endringer i §5 (Opptaksordning) og §6 (Opptakskrets/kriterier).

Rådmannen ber høringsinstansene gi innspill på forslag til endringer i §§ 5 og 6 i vedtekten.

Forslag til endringer i vedtekten sendes ut på høring. De øvrige paragrafene i gjeldene vedtekt forblir uforandret, og er derfor ikke en del av høringen.

## Bakgrunn

Hovedutvalg for oppvekst og utdanning vedtok i sak 0081/21 om Barnehagestruktur at «Rådmannen kommer tilbake med en sak om barnehagens vedtekter og endringer i opptakskriteriene, slik at man ved nedleggelse av barnehager skal gi barn i disse barnehagene prioritet før hovedopptaket der man spesielt hensyntar barn som bor i kommunedelen, søsken og de med kort botid i Norge.»

De foreslåtte endringene er i §§ 5 og 6 i vedtektene og ivaretar disse forholdene.

## Fakta

Kunnskapsdepartementet har konkludert med at vedtekter for barnehager er forskrifter, og følger reglene om forskrifter i forvaltningsloven. Forvaltningsloven § 37 sier at nye forskrifter og endringer i forskrifter skal sendes på høring slik at berørte parter skal få uttale seg før forskriften blir vedtatt.

Formålet med en høring er både å sikre at en sak er godt opplyst før vedtaket blir truffet, og at de som blir påvirket av forskriften får sjansen til å si sin mening.

Det følger av barnehagelovens § 8 at kommunen skal ha vedtekter for sine barnehager. Vedtektene skal gi opplysninger som er av betydning for foreldrenes forhold til barnehagen.

Gjeldene vedtekt for de kommunale barnehagene i Drammen kommune ble vedtatt av hovedutvalg for oppvekst og utdanning 14.10.2020. Grunnet vedtaket i sak 0081/21 om barnehagestruktur foreslås det endringer i §§ 5 og 6.

Det er behov for å utvide §5 (Opptaksordning) med et nytt avsnitt som ivaretar barn fra barnehager som legges ned.

Det er behov for å presisere §6 med at barn skal være både folkeregistrert og bosatt i kommunen.

## Rådmannens vurderinger

Vedtekter eller forskrifter er en form for avtale som inneholder grunnleggende regler for hvordan en organisasjon skal drives. Rådmannen vurderer at kommunen bør etterstrebe å ha tydelige vedtekter, slik at innbyggere godt skal kjenne til hvilke regler som gjelder ved opptak til barnehagene og hvordan kommunen skal behandle barn fra nedlagte barnehager.

**Rådmannens foreslår følgende endringer i vedtekten til de kommunale barnehagene:**

1. **Nytt avsnitt 2 i § 5. Opptakskrets**

«Ved nedleggelse av kommunale barnehager skal barn fra de berørte barnehagene gis prioritet til ny plass før hovedopptaket. Tildeling av plasser skjer etter at foreldrene har kommet med ønsker om plassering og skal hensynta følgende forhold:

* Bostedsadresse – tildeling i forhold til kommunedel.
* Søsken som allerede har barnehageplass
* Barn med kort botid i Norge»

Begrunnelse for foreslåtte endringer i §5:

Rådmannen vurderer at det ved å legge inn avsnittet i §5 Opptaksordning vil man sikre barns rett til annen barnehageplass ved nedleggelser, og foreldrene vil oppleve at det er tydelig hvilken plikt kommunen har til å skaffe ny plass ved nedleggelser. Punktet vil i tillegg klargjøre hvilke hensyn som skal ivaretas ved tildeling av ny plass.

1. **Presisering av tekst i § 6:**

Gjeldene tekst i vedtekten, som foreslås at utgår:

*«*Opptakskrets for kommunale barnehager er barn som er folkeregistrert i Drammen kommune.»

Rådmannens forslag til endring i §6: (erstatter gjeldene tekst)

«Opptakskrets for kommunale barnehager er barn som er folkeregistrert og bosatt i Drammen kommune.»

Begrunnelse for foreslåtte endringer i §6:

Presiseringen i § 6 vil klargjøre for foresatte som skal søke plass at man ikke bare kan ha folkeregistrert adresse i Drammen, men også faktisk må være bosatt i kommunen.

Rådmannen vurderer at dersom de foreslåtte endringer i §§ 5 og 6 (opptaksordning og opptakskriterier) blir vedtatt, kan dette tre i kraft fra 01.08.2022.

**Forslag til prosess for høring og beslutning**

1. Informasjon om høringen og rådmannens forslag til endringer i vedtekten for barnehagene sendes til høringsinstansene ved:
* Styrer ved alle kommunale barnehager
	+ Styrerne har ansvar for å informere FAU, SU, ansatte i barnehagene.
* Hovedtillitsvalgte og hovedverneombud som kommunalsjef for barnehage og skole har medbestemmelse med
1. I tillegg gjøres informasjon om høringen og rådmannens forslag til endringer i vedtekten for barnehagene kjent på:
* Fellesområde (teams) for «Sammen om Drammensbarnehagene» (ledere av alle FAU)
* Under «kunngjøringer» på kommunens hjemmeside
1. Høringsfrist: 01 mai 2022

Høringssvar:

* + sendes til: kommunepost@drammen.kommune.no (foretrekkes), eller Drammen kommune, Postboks 7500, 3008 Drammen
	+ merkes med: «Sak: 22/04073»
1. Andregangs behandling og forslag til vedtak i saken fremmes i råd, utvalg og kommunestyret i juni 2022

### Økonomiske konsekvenser

Endringene i vedtektene forventes ikke å gi økonomiske konsekvenser

### Alternative løsninger/vedtak

Rådmannen har ingen alternative løsninger i denne saken utover å anbefale at forslag til endringer i §§ 5 og 6 i vedtekten til barnehagene sendes ut på offentlig høring.

## Rådmannens konklusjon

Rådmannens konklusjon er at forslag til endringer i §§ 5 og 6 i vedtekten til de kommunale barnehagene som beskrevet under rådmannens vurdering, sendes ut på offentlig høring.

## Vedlegg

vedtekter-for-drammen-kommunale-barnehager-2021